《赠邹葆光道士》
宋代·曹仙家

罗浮道士真仙子，跃出樊笼求不死。
冰壶皎洁水鉴清，洞然表里无尘滓。
叱咤雷霆发指端，馘邪役鬼篆飞丹。
朝吞露气松窗暖，夜礼星辰玉简寒。
琴心和雅胎仙舞，屏绝淫哇追太古。
幽韵萧深海岛风，馀音缭绕江天雨。
真居僻在海南边，溪上帘栊洞里天。
灵凤九苞飞槛外，珍禽五色舞花前。
金丝岛露紫河车，青霓跨岭铁桥斜。
罗浮自古神仙宅，万里来寻况是家。
我昔闺中方幼穉，当年曾览罗浮记。
形质虽拘一室间，精魂已出千山外。
如今亲见罗浮人，疑是朱明降上真。
剑气袖携三尺水，霞浆杖挂一壶春。
松姿鹤步何萧散，风调飘飘惊俗眼。
吾师出处任高情，止则止兮行则行。
富有溪山宁愿利，贵怀道义不干名。
我今寄迹都城里，门外喧喧那入耳。
上床布被日高眠，不为公来不能起。
问公去速来何迟，得接高谈几许时。
白云偶向帝乡过，去住无踪安可期。
我亦韶华断羁绁，何异飘蓬与翻叶。
相逢邂逅即开颜，礼乐何曾为吾设。
志同笙磬合宫商。道乘肝胆成胡越。
相近未必常往还，相遥未必长离别。
翩然孤鹤又南征，寄语石楼好风月。